# ראג'ה קרישנאמורת'י

ראג'ה קרישנאמורת'י
Raja Krishnamoorthi|  |
|
לידה |
19 ביולי 1973 (בן 52) ניו דלהי, דלהי, הודו |
|
שם מלא |
סאבראמניאן ראג'ה קרישנאמורת'י |
|
שם לידה | Subramanian Raja Krishnamoorthi  |
|
מדינה | ארצות הברית ארצות הברית |
|
מקום מגורים |
שאומבורג  |
|
השכלה |
אוניברסיטת פרינסטון אוניברסיטת הרווארד |
|
עיסוק |
פוליטיקאי |
|
מפלגה |
המפלגה הדמוקרטית |
|
השקפה דתית |
הינדואיזם |
|  אתר האינטרנט הרשמי של ראג'ה קרישנאמורת'י |
|

חבר בית הנבחרים של ארצות הברית מטעם מחוז הקונגרס השמיני של אילינוי|
3 בינואר 2017 – מכהן (9 שנים ו־5 חודשים) |
|
→ תמי דקוורת' |

 |

**סאבראמניאן ראג'ה קרישנאמורת'י** (באנגלית: **Subramanian Raja Krishnamoorthi**; נולד ב-19 ביולי 1973) הוא פוליטיקאי אמריקאי, חבר המפלגה הדמוקרטית, המכהן כחבר בית הנבחרים של ארצות הברית מטעם מחוז הקונגרס השמיני של מדינת אילינוי, מאז 2017.

## ביוגרפיה

קרישנאמורת'י וברק אובמה, 2002
ב-1973 נולד קרישנאמורת'י למשפחה דוברת טמילית בניו דלהי, בירת הודו. משפחתו היגרה לארצות הברית והתיישבה בבאפלו שבמדינת ניו יורק כשהיה בן שלושה חודשים במטרה שאביו יוכל ללמוד לימודים גבוהים. חרף מספר קשיים כלכליים חייבו את משפחת קרישנאמורת'י להשתכן בדיור ציבורי ולקבלת סיוע מתוכנית הסיוע לתזונה משלימה (Supplemental Nutrition Assistance Program, או בשמה הידוע "Food Stamp Program") במשך תקופה מסוימת, ב-1980 עבר קרישנאמורת'י לפאוריה שבאילינוי, שם היה אביו פרופסור באוניברסיטת בראדלי והמשפחה זכתה לחיים ממוצעים ממעמד הביניים. קרישנאמורת'י למד בבית הספר הציבורי בפאוריה ואף היה מצטיין בכיתה בה למד בתיכון.

קרישנאמורת'י למד באוניברסיטת פרינסטון, שם סיים לימודי תואר ראשון בהנדסת מכונות. לאחר מכן קיבל תואר דוקטור במשפטים מבית הספר למשפטים באוניברסיטת הרווארד. לאחר שסיים את לימודיו בהרווארד, היה קרישנאמורת'י עוזר משפטי של השופטת ג'ואן ב. גוטשאל. מאוחר יותר עבד במטה הבחירות של ברק אובמה למועמדות המפלגה הדמוקרטית לייצוג מחוז הקונגרס הראשון של אילינוי בבית הנבחרים של ארצות הברית. ב-2004 עבד במטה הבחירות של אובמה לסנאט של ארצות הברית ב-2004 וסייע בכתיבת הנאום המרכזי שנשא אובמה בכינוס הוועדה הדמוקרטית הלאומית לקראת הבחירות לנשיאות ארצות הברית 2004.

קרישנאמורת'י היה שותף במשרד עורכי הדין "קירקלנד ואליס" וכעוזר לתובעת הכללית של אילינוי ליסה מדיגן. הוא כיהן כסגן גזבר המדינה של אילינוי, אלכסיי ג'אנוליאס, בשנים 2007–2009. ב-2010 התמודד קרישנאמורת'י על מועמדות המפלגה הדמוקרטית למבקר המדינה של אילינוי. הוא הפסיד בבחירות המקדימות לדייוויד א. מילר בפער של פחות מאחוז בודד. ב-2012 התמודד על המועמדות הדמוקרטית לייצוג מחוז הקונגרס השמיני של אילינוי בבית הנבחרים אך הפסיד למועמדת תמי דקוורת'.

כאשר דקוורת' התמודדה לסנאט האמריקאי בבחירות 2016 בארצות הברית, הכריז קרישנאמורת'י שוב על מועמדותו לבית הנבחרים. הוא זכה בבחירות המקדימות במרץ 2016 עם 57% מהקולות. ביום הבחירות הכלליות בנובמבר זכה קרישנאמורת'י במרב קולות הבוחרים וגבר על יריבו מהמפלגה הרפובליקנית, לאחר מסע בחירות בו נשבע להילחם בקונגרס עבור משפחות מעמד הביניים. בראשית ינואר 2017 קרישנאמורת'י הושבע לתפקידו. קרישנאמורת'י חבר בוועדת המודיעין של בית הנבחרים וכן בוועדת הפיקוח והרפורמה הממשלתית.

ביוני 2018 צידד קרישנאמורת'י בנשיא טראמפ כאשר זה ביקר את ראש ממשלת קנדה ג'סטין טרודו על שתקף את מדיניות הטלת המכסים של טראמפ. באוגוסט 2019 הביע קרישנאמורת'י את התנגדותו לסירובה של ממשלת ישראל להתיר את כניסתן של חברות הקונגרס האנטי-ישראליות רשידה טליב ואילהאן עומאר אל מדינת ישראל, ויצא חוצץ נגד מה שכינה "החדרת ההעדפות הפוליטיות הפנימיות של הנשיא טראמפ אל מדיניות החוץ של ארצות הברית". בד בבד, קרישנאמורת'י נמנה את חברי בית הנבחרים הדמוקרטים שביקרו את עומאר על טענותיה כי פוליטיקאים אמריקאים תומכים בישראל בגלל כסף שניתן להם בידי איפא"ק, וכינה את דבריה "חסרי רגישות ושגויים".

באפריל 2022 הוא גינה אמירות של איימי וקס נגד קהילת יוצאי הודו בארצות הברית. הוא השתתף במשלחת האמריקאית למזרח אסיה, בראשות ננסי פלוסי, יושבת ראש בית הנבחרים, ששהתה שם בחודש אוגוסט 2022. בין 2 באוגוסט ל-3 באוגוסט המשלחת שהתה גם בטאיוואן.

ב-7 במאי 2025 הודיע קרישנאמורת'י על התמודדותו אל הסנאט של ארצות הברית למושבו של הסנאטור הפורש דיק דרבין בבחירות 2026. ב-17 במרץ 2026 סיים במקום השני עם 33.2% מהקולות והפסיד לסגנית מושל אילינוי ג'וליאנה סטרטון, בפער של כ-7%.

## קישורים חיצוניים

 מדיה וקבצים בנושא **ראג'ה קרישנאמורת'י** בוויקישיתוף
* אתר האינטרנט הרשמי של ראג'ה קרישנאמורת'י בבית הנבחרים (באנגלית)
* אתר האינטרנט הרשמי של מסע הבחירות של קרישנאמורת'י לבית הנבחרים האמריקאי (באנגלית)

* ראג'ה קרישנאמורת'י, ברשת החברתית פייסבוק
* ראג'ה קרישנאמורת'י, ברשת החברתית X (טוויטר)
* ראג'ה קרישנאמורת'י, ברשת החברתית אינסטגרם
* ראג'ה קרישנאמורת'י, באתר המדריך הביוגרפי של הקונגרס של ארצות הברית (באנגלית)

## הערות שוליים